Paraplegia

Extraordinaria è la publicaziun rumantscha da la revista "Paraplegia" da la Fundaziun svizra per paraplegichers. L'entira broschura è translatada cumplessivamain, q.v.d. inclus ils inserats ed inerts. Dasper il rapport annual 1996 da la fundaziun cuntegna il nr. 2/1997 ina preschentaziun cun il titel "Las pitschnas chaussas da la vita ans dat la musica sco regal..." Ultra da quai rapports da donaziuns spezialas, brevs da lecturAs, il rapport annual dal Center svizzer dals paraplegichers a Nottwil ed ina reportascha dal "Nov tomograf da computer en spirala". Ils artitgels èn scrits en ina lingua simpla e viva ed èn illustrads en quatter colurs. Il chauredactur, dr. med. Guido A. Zäch, merita per l'ediziun da la revista en rumantsch tutta renconuschientscha. Quella pon ins documentar il meglier cun abunar la "Paraplegia" rumantscha che cumpara quatter giadas l'onn u cun daventar fautur da la Fundaziun svizra per paraplegichers, St. Alban-Vorstadt 110, 4052 Basilea, tel. 061/281 48 28. Abunament annual fr. 8.-, fautur singul fr. 30.- per onn.

[Pagina rumantscha]